**Informatīvais ziņojums**

**“Par Murjāņu sporta ģimnāzijas turpmāko darbību”**

Ar Ministru kabineta 2014.gada 8.aprīļa sēdes protokollēmuma “Informatīvais ziņojums “Par Murjāņu sporta ģimnāzijas esošo būvju rekonstrukcijas un multifunkcionālas slēgtas sporta manēžas būvniecības projekta īstenošanu”” (prot. Nr.20 31.§) 2.1.apakšpunktu Izglītības un zinātnes ministrijai (turpmāk – IZM) uzdots sagatavot un iesniegt Valsts kancelejā informatīvo ziņojumu par to, kā izbeidzams konkurss par Murjāņu sporta ģimnāzijas (turpmāk – Ģimnāzija) esošo būvju rekonstrukcijas un multifunkcionālas slēgtas sporta manēžas būvniecības projekta (turpmāk – Projekts) īstenošanu, veicot arī izvērtējumu par Ģimnāzijas turpmākās darbības perspektīvām un iespējamiem alternatīviem risinājumiem mācību – treniņu procesa nodrošināšanai sporta internātā un vienlaicīgai vispārējās izglītības apguvei (tai skaitā izvērtējot lietderību un nepieciešamību veikt Ģimnāzijas būvju neatliekamus remontdarbus).

Papildus minētam ar iepriekšminētā Ministru kabineta sēdes protokollēmuma 2.2.apakšpunktu IZM uzdots sagatavot un iesniegt Valsts kancelejā tiesību aktu projektu par grozījumiem Ministru kabineta 2013.gada 31.oktobra rīkojumā Nr.508 “Par Murjāņu sporta ģimnāzijas esošo būvju rekonstrukcijas un multifunkcionālas slēgtas sporta manēžas būvniecības projekta īstenošanu”, paredzot Projekta īstenošanai paredzētā finansējuma pārdali, lai nodrošinātu Daugavas stadiona sagatavošanas darbu finansēšanu XI Latvijas Skolu jaunatnes dziesmu un deju svētku, kā arī XXVI Vispārējo latviešu Dziesmu un XVI Deju svētku norises nodrošināšanai.

Ievērojot minēto, IZM ir sagatavojusi šo informatīvo ziņojumu.

**1. SITUĀCIJAS RAKSTUROJUMS**

Lai atbilstoši Ministru kabineta sēdē dotam uzdevumam veiktu detalizētu izvērtējumu par Ģimnāzijas turpmākās darbības perspektīvām, kā arī atbilstoši izvērtējumam izstrādātu priekšlikumus par Projekta turpmākās īstenošanas iespējām, IZM organizēja vairākas tikšanās ar visām iesaistītajām pusēm (Ģimnāzijas darbiniekiem, audzēkņiem, audzēkņu vecākiem, Ģimnāzijā pārstāvēto sporta veidu Sporta likumā noteiktā kārtībā atzītajām sporta federācijām, Ģimnāzijas ikdienas darbību atbalstošām nevalstiskām organizācijām, kā arī biedrību “Latvijas Olimpiskā komiteja” un biedrību “Latvijas Sporta federāciju padome”), kā arī jautājums ticis skatīts Latvijas Nacionālās sporta padomes un Saeimas Izglītības, kultūras un zinātnes komisijas Sporta apakškomisijas sēdēs. Tāpat viedokļus par Ģimnāzijas turpmāko darbību ir paudušas arī pašvaldības.

Analizējot Ģimnāzijas attīstības perspektīvas jauno augstas klases sportistu sagatavošanas sistēmas kontekstā, visas iesaistītās puses atzīst, ka internāta modeļa pieeja augstas klases sportistu sagatavošanā, kad vispārējās izglītības process ir pakārtots specifiskajām sporta vajadzībām, kā arī tiek nodrošināta gan individuāla pieeja ikvienam izglītojamam jebkurā izglītības un mācību-treniņu procesa posmā, gan audzēkņu diennakts uzraudzība un aprūpe, Latvijas apstākļos ir visefektīvākais veids kā sasniegt augstākā līmeņa rezultātus. Ģimnāzija šobrīd ir vienīgais valsts dibināts un uzturēts sporta internāts Latvijā, kuram šobrīd nav alternatīvas, tāpēc nepieciešams nodrošināt Ģimnāzijas darbības nepārtrauktību.

Ģimnāzijas darbības nepārtrauktības nodrošināšana tiešā veidā ir saistīta ar Ģimnāzijas audzēkņiem drošas un izglītības programmu īstenošanai atbilstošas vides esamību. Lai objektīvi izvērtētu esošo situāciju, IZM uzdeva veikt Ģimnāzijas esošo būvju tehniskā stāvokļa apsekošanu, kā arī ugunsdrošības pārbaudi. Lai gan detalizēti būvju tehniskā stāvokļa apsekošanas rezultāti vēl nav pieejami, jau 2012.gada decembrī veiktās apsekošanas rezultāti liecināja, ka sporta halle (tajā ietilpst lielā un mazā volejbola zāle, kā arī trenažieru zāle) ir normatīvo aktu prasībām neatbilstošā tehniskā stāvoklī, t.sk.: (1) trenažieru zāles nesošās konstrukcijas ir avārijas stāvoklī un rada draudus apkārtējai videi un izglītojamiem; (2) lielās volejbola zāles stūris ir nosēdies, radīdams bīstamas vertikālas caurejošas plaisas visā sienas augstumā, kā arī zāles pagrabu pārsegumos ir sākusi korodēt armatūra, kā rezultātā pastāv pārseguma plātņu iebrukšanas draudi. Papildus minētam, lai gan skolas/administratīvās ēkas, kopmītnes (internāta) un kopmītnes (viesnīcas) būvkonstrukciju tehniskais stāvoklis nerada tiešus draudus, šajās ēkās (it īpaši kopmītnēs) nepieciešams veikt vispārēja rakstura remontdarbus audzēkņu sadzīves apstākļu uzlabošanai. Savukārt saskaņā ar Valsts ugunsdzēsības un glābšanas dienesta Rīgas reģiona pārvaldes Ugunsdrošības uzraudzības un civilās aizsardzības nodaļas 2014.gada 20.maija Pārbaudes aktu   
Nr.22/8-181-572[[1]](#footnote-1) konstatēti vairāki būtiski Ministru kabineta 2004.gada 17.februāra noteikumu Nr.82 “Ugunsdrošības noteikumi” pārkāpumi (t.sk., nav automātiskā ugunsatklāšanas un trauksmes signalizācija, nav iekšējās ugunsdzēsības ūdens padeves sistēmas, objekts nav nodrošināts ar ugunsdzēsības ūdensapgādi, nepietiekams ugunsdzēšamo aparātu skaits). Daļa no pārbaudes gaitā konstatētajiem pārkāpumiem bija jānovērš līdz 2014.gada 1.jūnijam (kas nav izdarīts), tomēr būtiskākie pārkāpumi novēršami līdz jaunā mācību gada sākumam, t.i., līdz 2014.gada 1.septembrim. Ievērojot minēto, secināms, ka, Ģimnāzijas darbības nepārtrauktības nodrošināšanai veicami neatliekami pasākumi iepriekšminēto identificēto problēmu risināšanai.

Ministru kabineta 2014.gada 8.aprīļa sēdē izskatītajā informatīvajā ziņojumā “Par Murjāņu sporta ģimnāzijas esošo būvju rekonstrukcijas un multifunkcionālas slēgtas sporta manēžas būvniecības projekta īstenošanu” (TA-695) tika norādīts, ka Projekta īstenošanai 2014.-2016.gadā pieejamo valsts budžeta līdzekļu ietvaros[[2]](#footnote-2) ir iespējams veikt tikai tehniskajā projektā paredzētās multifunkcionālas slēgtas sporta manēžas būvniecību, kā rezultātā netiktu uzlaboti Ģimnāzijas audzēkņu mācību un sadzīves apstākļi, kā arī netiktu atrisinātas jau 2012.gadā šajās būvēs identificētās problēmas (t.sk., no ugunsdrošības un higiēnas viedokļa). Ņemot vērā minēto un to, ka papildus valsts budžeta līdzekļu piešķiršana Projekta īstenošanai nav iespējama, lai nodrošinātu Ģimnāzijas darbības nepārtrauktību, diskusiju rezultātā ar visām iesaistītajām pusēm tika identificēti šādi turpmākās rīcības varianti:

**(1)** Projekta īstenošanas turpināšana, samazinot multifunkcionālas slēgtas sporta manēžas būvniecības apjomu un veicot Ģimnāzijas esošo būvju (skolas/administratīvās ēkas, kopmītnes (internāta) un kopmītnes (viesnīcas)) renovāciju, vienlaikus nodrošinot Projekta īstenošanu 2014.-2016.gadā šim mērķim paredzēto valsts budžeta līdzekļu ietvaros. Tādejādi tiktu atrisināts gan sporta infrastruktūras jautājums, gan arī būtiski uzlaboti Ģimnāzijas audzēkņu ikdienas sadzīves apstākļi.

Ģimnāzijas veiktie provizoriskie aprēķini liecināja, ka šajā risinājuma variantā būvniecības darbu kopējās izmaksas būtu 8`520`615,82 *euro* (ar PVN) [ietverot arī 5% pasūtītāja rezervi neparedzētiem izdevumiem].

**(2)** Veikt tikai Ģimnāzijas esošo būvju (skolas/administratīvās ēkas, kopmītnes (internāta) un kopmītnes (viesnīcas)), kā arī savienojošo koridoru rekonstrukciju (t.sk. siltināšanu), neveicot papildus investīcijas Ģimnāzijas sporta infrastruktūrā, vienlaikus iegādājoties papildus autotransportu audzēkņu pārvadāšanai, lai nodrošinātu piekļuvi tuvējā apkārtnē esošai sporta infrastruktūrai (Sējas novadā, Inčukalnā, Krimuldā). Tādejādi tiktu nodrošināta Ģimnāzijas darbības nepārtrauktība, kā arī uzlaboti Ģimnāzijas audzēkņu ikdienas sadzīves apstākļi, tomēr būtiska daļa no nepieciešamās sporta infrastruktūras vairs neatrastos tiešā vispārējās izglītības ieguves vietas tuvumā, kas, ņemot vērā treniņu darba specifiku, būtiski apgrūtinātu pilnvērtīgu Ģimnāzijā pastāvošā dienas režīma ievērošanu, kā arī nesekmētu Ģimnāzijas attīstību un konkurētspēju.

Ģimnāzijas veiktie provizoriskie aprēķini liecināja, ka šajā risinājuma variantā būvniecības darbu kopējās izmaksas būtu 3`832`692,87 *euro* (ar PVN) [ietverot arī 5% pasūtītāja rezervi neparedzētiem izdevumiem]. Tāpat būtu jārēķinās ar izmaksām autotransporta iegādei un uzturēšanai, kā arī sporta bāzu īrei.

Papildus minētam diskusijās ar sporta organizācijām un pašvaldībām tika izvērtēta iespēja atsevišķu Ģimnāzijā pārstāvēto sporta veidu programmu īstenošanu nodrošināt ārpus Ģimnāzijas centra (Sējas novadā) kādā citā pašvaldībā, tomēr šajā saistībā jānorāda, ka:

1. Ar IZM 2012.gada 26.janvāra rīkojumu Nr.25 “Par darba grupas izveidi” izveidotās sporta speciālistu darba grupas ietvaros jau 2012.gadā tika analizēta iespēja pilnībā atteikties no Ģimnāzijas centrā (Sējas novadā) izvietoto Ģimnāzijas ēku un būvju turpmākas izmantošanas, audzēkņus pārvietojot uz citām īpaši pielāgotām ēkām un būvēm sadarbībā ar ieinteresētajām pašvaldībām, tomēr šāds risinājuma variants atbalstu neguva, jo speciālisti audzēkņu pārvietošanu uz citām izglītības iestādēm pielīdzināja Ģimnāzijas likvidācijai.
2. Lai mainītu kādas programmas (sporta veida) īstenošanas vietu uz citu administratīvo teritoriju (pašvaldību), valstij būtu nepieciešams nodrošināt līdzfinansējumu, tāpēc attiecīgs jautājums skatāms pēc lēmuma pieņemšanas par papildus valsts budžeta līdzekļu piešķiršanu sporta veidu reģionālo attīstības centru (sporta internātu) sistēmas ieviešanai.
3. Lai gan Sporta politikas pamatnostādnēs 2014.–2020.gadam (apstiprinātas ar Ministru kabineta 2013.gada 18.decembra rīkojumu Nr.666) paredzēto uzdevumu un pasākumu plānā (VI sadaļa) iekļautais 46.uzdevums paredz izstrādāt un īstenot atbalsta programmu sporta veidu reģionālo attīstības centru (sporta internātu) sistēmas (Nacionālais jaunatnes sporta centru tīklojums) izveidei valstī, jautājums tiešā veidā ir saistīts ar papildus valsts budžeta finansējuma nepieciešamību, jo esošo līdzekļu ietvaros šādas atbalsta programmas īstenošanas uzsākšana nav iespējama. Papildus minētam attiecīgas atbalsta programmas īstenošanai nepieciešams radīt tiesisko bāzi, kas reglamentētu gan sporta internātu darbības nosacījumus, gan valsts līdzfinansējuma piešķiršanas kārtību un kritērijus.

Konkrētu priekšlikumu par Ģimnāzijā pārstāvēto sporta veidu programmu pārņemšanu IZM iesniedza Valmieras pilsētas pašvaldība un Siguldas novada dome (kopīgs pašvaldību priekšlikums, kurš iesniegts ar Valmieras pilsētas pašvaldības 2014.gada 11.jūlija vēstuli Nr.2.-2.1.7./14/1239), vienlaikus kā pārņemšanas nosacījumu izvirzot prasību kopā ar Ģimnāzijas īstenotajām izglītības programmām nodot gan Projekta īstenošanai paredzētos valsts budžeta līdzekļu (sadalot tos starp abām pašvaldībām), gan Ģimnāzijas ikgadējai uzturēšanai paredzētos valsts budžeta līdzekļus. Minētais priekšlikums tika izvērtēts arī Latvijas Nacionālās sporta padomes 2014.gada 24.jūlija sēdē, kur tas tika pieņemts zināšanai (prot. Nr.3 3.§, 3.1.apakšpunkts).

Gadījumā, ja kāda no Ģimnāzijā pārstāvēto sporta veidu Sporta likumā noteiktā kārtībā atzītajām sporta federācijām pieņems lēmumu neturpināt attiecīgā sporta veida programmas attīstību Ģimnāzijā, IZM sadarbībā ar iesaistītajām sporta organizācijām izvērtēs iespēju izdarīt izmaiņas Ģimnāzijā pārstāvēto sporta veidu sarakstā, aizstājot sporta veidu ar vienu vai vairākiem citiem sporta veidiem (par kuru attīstīšanu Ģimnāzijā ir saņemti attiecīgo Sporta likumā noteiktā kārtībā atzīto sporta federāciju ierosinājumi, kā arī sporta federācijas ir apliecinājušas gatavību līdzfinansēt mācību-treniņu darba nodrošināšanu Ģimnāzijā).

Jautājums par Ģimnāzijas turpmāko darbību Ministru kabinetam jāpieņem steidzami gan saistībā ar jaunu audzēkņu uzņemšanu un esošo audzēkņu atestāciju, gan lai mazinātu riskus 2014.gadā Projekta īstenošanai piešķirto valsts budžeta līdzekļu (4`799`169 *euro* apmērā) savlaicīgai apguvei.

**2. PRIEKŠLIKUMI TURPMĀKAI RĪCĪBAI**

Izvērtējot Ģimnāzijas turpmākās darbības perspektīvas un Projekta īstenošanas turpināšanas lietderību, ņemot vērā iepriekšminēto diskusiju rezultātus, kā arī, lai nodrošinātu ne tikai sporta infrastruktūras sakārtošanu, bet arī uzlabotu Ģimnāzijas audzēkņu ikdienas sadzīves apstākļus, IZM atzīst par nepieciešamu un lietderīgu **turpināt Projekta īstenošanu**, samazinot multifunkcionālas slēgtas sporta manēžas būvniecības apjomu un veicot Ģimnāzijas esošo būvju (skolas/administratīvās ēkas, kopmītnes (internāta) un kopmītnes (viesnīcas)) renovāciju, vienlaikus nodrošinot Projekta īstenošanu šim mērķim paredzēto valsts budžeta līdzekļu ietvaros.

Tajā pat laikā, izvērtējot iepriekšminēto faktisko Projektā veicamo izmaiņu saturu kopsakarā ar atklāto konkursu “Murjāņu sporta ģimnāzijas esošo būvju rekonstrukcija un multifunkcionālas slēgtas sporta manēžas būvniecība” (identifikācijas Nr.MSĢ 2013/8) (turpmāk – Konkurss), secināms, ka saskaņā ar Publisko iepirkumu likuma 38.panta otro daļu Konkurss ir **pārtraucams**, jo, mainoties iepirkuma priekšmetam (būvniecības apjomam), nav iespējams noteikt konkursa uzvarētāju saskaņā ar Konkursa nolikumu un tajā noteikto piedāvājuma izvēles kritēriju. Tāpat jāņem vērā, ka piedāvājumu iesniegšanas termiņš noslēdzās 2014.gada 12.februārī un ir saņemti pretendentu piedāvājumi, tostarp, finanšu piedāvājumi, atbilstoši Konkursa nolikumā noteiktajām prasībām un nolikumā definētajiem darbu apjomiem, t.sk., darbu apjomiem ar izslēdzamajām kārtām, kas neatbilst plānotajai Ģimnāzijas jaunā apjoma būvniecībai. Tādejādi, lai varētu turpināt Projekta īstenošanu, veicamas izmaiņas izstrādātajā tehniskajā projektā[[3]](#footnote-3) un Publisko iepirkumu likuma noteiktā kārtībā izsludināms jauns iepirkums (atklāts konkurss). Ņemot vērā attiecīgajām procedūrām nepieciešamo laiku, kā arī, objektīvi izvērtējot 2014.gadā Projekta īstenošanai piešķirto valsts budžeta līdzekļu savlaicīgas apguves iespējas, secināms, ka 2014.gadā Projekta īstenošanai piešķirtos valsts budžeta līdzekļus 4`799`169 *euro* apmērā **apgūt nav iespējams**.

Pieņemot lēmumu par iespējamo valsts budžeta līdzekļu pārdali, jāņem vērā nepieciešamība nodrošināt Ģimnāzijas darbības nepārtrauktību[[4]](#footnote-4), kā rezultātā jāparedz līdzekļi neatliekamu pasākumu veikšanai, t.sk.: (1) slēdzot avārijas stāvoklī esošo trenažieru zāli un lielo volejbola zāli, nepieciešams nodrošināt audzēkņu piekļuvi tuvējā apkārtnē esošai sporta infrastruktūrai (Sējas novadā, Inčukalnā, Krimuldā), tādēļ jāparedz līdzekļi autotransporta iegādei [vienreizējs izdevums] un uzturēšanai, kā arī sporta bāzu īrei (provizoriskie aprēķini liecina, ka šim mērķim 2014.gadā nepieciešami 32`800 *euro[[5]](#footnote-5)*, savukārt 2015. un 2016.gadā nepieciešami 69`656 *euro* [gadā]); (2) lai līdz 2014.gada 1.septembrim nodrošinātu Ģimnāzijas atbilstību ugunsdrošības noteikumu prasībām, jāparedz līdzekļi attiecīgu pasākumu veikšanai (provizoriskie aprēķini liecina, ka šim mērķim 2014.gadā nepieciešami vismaz 125`030 *euro*, tomēr minētā tāme neietver visus veicamos pasākumus, tādēļ izdevumi būs lielāki). Tāpat nepieciešams veikt pasākumus audzēkņu ikdienas sadzīves apstākļu uzlabošanai (izmaksas vēl nav aprēķinātas). Visu iepriekšminēto pasākumu īstenošanai novirzāmi Projektam paredzētie līdzekļi, tomēr tikai tādā apmērā, kādā tos ir iespējams apgūt līdz 2014.gada 31.decembrim. Savukārt, lai 2015. un 2016.gadā nodrošinātu Ģimnāzijai nepieciešamā autotransporta uzturēšanu un sporta bāzu īri, nepieciešams palielināt ministrijas 2015. un 2016.gada valsts pamatbudžeta bāzes izdevumus par 69`656 *euro*. Vienlaikus atzīmējams, ka tuvējā apkārtnē esošās sporta infrastruktūras izmantošana uzskatāma par īstermiņa risinājuma variantu līdz Projekta pabeigšanai.

Ar Ministru kabineta 2014.gada 8.aprīļa sēdes protokollēmuma “Informatīvais ziņojums “Par situāciju Daugavas stadionā XI Latvijas Skolu jaunatnes dziesmu un deju svētku norises nodrošināšanai”” (prot. Nr.20 31.§) 2.punktu Ministru kabinets atbalstīja priekšlikumu par finansējuma pārdali IZM (VSIA “Kultūras un sporta centrs “Daugavas stadions””) no Projekta īstenošanai plānotā finansējuma, lai nodrošinātu Daugavas stadiona (nekustamā īpašuma Augšielā bez numura, Rīgā un Augšielā 3, Rīgā) sagatavošanu XI Latvijas Skolu jaunatnes dziesmu un deju svētku norises, kā arī XXVI Vispārējo latviešu Dziesmu un XVI Deju svētku norises nodrošināšanai. Saskaņā ar informatīvā ziņojuma “Par situāciju Daugavas stadionā XI Latvijas Skolu jaunatnes dziesmu un deju svētku norises nodrošināšanai” pielikumā pievienotajiem aprēķiniem (tāmi) Daugavas stadiona sagatavošanai XI Latvijas Skolu jaunatnes dziesmu un deju svētku norises nodrošināšanai nepieciešami 471`350 *euro*. Papildus minētam ar Ministru kabineta 2014.gada 8.aprīļa sēdes protokollēmuma “Informatīvais ziņojums “Par Murjāņu sporta ģimnāzijas esošo būvju rekonstrukcijas un multifunkcionālas slēgtas sporta manēžas būvniecības projekta īstenošanu”” (prot. Nr.20 31.§) 2.2.apakšpunktu IZM uzdots sagatavot un iesniegt Valsts kancelejā tiesību aktu projektu par grozījumiem Ministru kabineta 2013.gada 31.oktobra rīkojumā Nr.508 “Par Murjāņu sporta ģimnāzijas esošo būvju rekonstrukcijas un multifunkcionālas slēgtas sporta manēžas būvniecības projekta īstenošanu”, paredzot Projekta īstenošanai paredzētā finansējuma pārdali arī XXVI Vispārējo latviešu Dziesmu un XVI Deju svētku norises nodrošināšanai.

Jautājums par Ģimnāzijas turpmāko darbību, kā arī Projekta īstenošanai 2014.gadā paredzēto valsts budžeta līdzekļu pārdali tika izskatīts Latvijas Nacionālās sporta padomes 2014.gada 24.jūlija sēdē. Klātesot visām iesaistītajām pusēm, kā arī, detalizēti izvērtējot esošo situāciju un iespējamos risinājuma variantus (t.sk., Ministru kabineta 2014.gada 8.aprīļa sēdē pieņemto konceptuālo lēmumu par Projekta īstenošanai paredzētā finansējuma pārdali Daugavas stadiona sagatavošanas darbu finansēšanai XI Latvijas Skolu jaunatnes dziesmu un deju svētku, kā arī XXVI Vispārējo latviešu Dziesmu un XVI Deju svētku norises nodrošināšanai), tika atbalstīta (prot. Nr.3 3.§, 3.2.apakšpunkts) nepieciešamība steidzami veikt pasākumus, lai nodrošinātu Ģimnāzijas darbības nepārtrauktību, kā arī uzlabotu audzēkņu ikdienas sadzīves apstākļus, šim mērķim izmantojot Projekta īstenošanai 2014.gadā paredzētos valsts budžeta līdzekļus 350`000 *euro* apmērā. Tāpat tika nolemts (prot. Nr.3 3.§, 3.3.apakšpunkts) aicināt Ministru kabinetu veikt Projekta īstenošanai 2014.gadā paredzēto valsts budžeta līdzekļu 4`449`169 *euro* apmērā pārdali šādiem mērķiem:

1. Daugavas stadiona sagatavošanai XI Latvijas Skolu jaunatnes dziesmu un deju svētku norises nodrošināšanai – 471 350 *euro* apmērā;
2. Bobsleja un kamaniņu trases “Sigulda” sagatavošanai 2015.gada pasaules čempionāta kamaniņu sportā norises nodrošināšanai, t.sk. galvenā informācijas tablo iegādei, trases apskaņošanas sistēmas iegādei un uzstādīšanai, starta (arī junioru) un finiša zonu izveidei atbilstoši starptautisko sporta federāciju prasībām, kā arī infrastruktūras renovācijai un labiekārtošanai – 678 580 *euro* apmērā;
3. Sporta centra “Mežaparks” rekonstrukcijai, primāri veicot Latvijas Olimpiskās vienības darbības nodrošināšanai nepieciešamā Sporta medicīnas centra (R.Feldmaņa ielā 11, Rīgā) rekonstrukciju un aprīkošanu, kā arī veicot sporta centra jumta remontu – 577 820 *euro* apmērā;
4. Multifunkcionālas vieglatlētikas manēžas būvniecībai J.Daliņa stadionā Valmierā – 2 721 419 *euro* apmērā.

Ievērojot minēto, IZM rosina daļu no Projekta īstenošanai 2014.gadā piešķirtajiem valsts budžeta līdzekļiem **350`000 *euro*** apmērā **atstāt** Ģimnāzijai un novirzīt tos šajā informatīvajā ziņojumā minēto pasākumu īstenošanai, lai nodrošinātu Ģimnāzijas darbības nepārtrauktību, kā arī jau 2014.gadā uzlabotu Ģimnāzijas audzēkņu ikdienas sadzīves apstākļus. Pārējos Projekta īstenošanai 2014.gadā piešķirtos valsts budžeta līdzekļus **4`449`169 *euro*** apmērā IZM rosina **pārdalīt** uz IZM budžeta apakšprogrammu 09.04.00 “Sporta būves” un novirzīt iepriekšminēto Latvijas Nacionālās sporta padomes sēdē noteikto mērķu finansēšanai. Tajā pat laikā, lai saistībā ar finansējuma pārdali netiktu samazināts kopējais Projekta īstenošanai paredzētais valsts budžeta finansējums, atbilstoši Latvijas Nacionālās sporta padomes 2014.gada 24.jūlija sēdē Ministru kabinetam izteiktajam aicinājumam (prot. Nr.3 3.§, 3.5.2.apakšpunkts) nepieciešams palielināt IZM 2017.gada valsts pamatbudžeta bāzes izdevumus proporcionāli citiem mērķiem pārdalīto līdzekļu (4`449`169 *euro*) apmēram. Tādejādi Projekts tiks īstenots 2015.-2017.gadā. Lai pastiprinātu uzraudzību pār Projekta īstenošanu, ministrija izveidos Projekta īstenošanas uzraudzības komisiju, iekļaujot pārstāvjus no ministrijas, Ģimnāzijas un iesaistītajām sporta organizācijām.

Vienlaikus atzīmējams, ka jaunā apjoma uzturēšanas izmaksu aprēķins (lai noteiktu Ģimnāzijas precēm un pakalpojumiem no 2017.gada papildus nepieciešamo finansējumu) tiks veikts pēc tehniskā projekta precizēšanas, kā arī izvērtējuma veikšanas par perspektīvo audzēkņu skaita palielinājumu Ģimnāzijā pēc Projekta īstenošanas pabeigšanas.

Izglītības un zinātnes ministre Ina Druviete

Vizē:

Valsts sekretāra vietniece –

Sporta departamenta direktore,

valsts sekretāres pienākumu izpildītāja Ulrika Auniņa – Naumova

28.07.2014. 12:46

2477

Izglītības un zinātnes ministrijas

Sporta departamenta

direktora vietnieks E.Severs

67047935, edgars.severs@izm.gov.lv

1. Valsts ugunsdzēsības un glābšanas dienesta Rīgas reģiona pārvalde Ģimnāziju pārbaudīja arī 2014.gada 16.jūlijā, kad atkārtoti konstatēti (Atzinums Nr.22/8-184-248) būtiski Ministru kabineta 2004.gada 17.februāra noteikumu Nr.82 “Ugunsdrošības noteikumi” pārkāpumi. [↑](#footnote-ref-1)
2. Likuma “Par valsts budžetu 2014.gadam” 8.pielikumā “Valsts budžeta ilgtermiņa saistību maksimāli pieļaujamais apjoms” Projekta īstenošanai 2014.gadā paredzēti 4`799`169 *euro*, 2015.gadā 3`104`180 *euro*, savukārt 2016.gadā 1`093`868 *euro* (kopā 2014.-2016.gadā 8`997`217 *euro*). [↑](#footnote-ref-2)
3. Lai nodrošinot Projekta īstenošanu šim mērķim paredzēto valsts budžeta līdzekļu ietvaros, nepieciešams: (1) samazināt multifunkcionālas slēgtas sporta manēžas būvniecības apjomu; (2) uzbūvēt sporta zāli; (3) veikt skolas/administratīvās ēkas, kopmītnes (internāta) un kopmītnes (viesnīcas) renovāciju. Detalizēts darba uzdevums tiks noteikts pēc tam, kad Ministru kabinets pieņems lēmumu par atbalstu šādam Ģimnāzijas turpmākās attīstības scenārijam. Pēc papildus situācijas izvērtēšanas tiks pieņemts lēmums par tehniskā projekta precizēšanu 2014. vai 2015.gadā. [↑](#footnote-ref-3)
4. Saskaņā ar Izglītības likuma 23.panta piekto daļu par izglītības iestādes likvidāciju vai reorganizāciju attiecīgās institūcijas un personas informējamas ne vēlāk kā sešus mēnešus iepriekš. Ņemot vērā to, ka līdz 2014./2015.mācību gada uzsākšanai 2014.gada 1.septembrī ir palikuši mazāk nekā seši mēneši, Ģimnāzijas darbības pārtraukšana ar 2014.gada 1.septembri nav iespējama. [↑](#footnote-ref-4)
5. Pēc papildus situācijas izvērtēšanas var tikt pieņemts lēmums nevis par viena, bet vairāku transportlīdzekļu iegādi, tādēļ šajā pozīcijā izmaksas var palielināties, tomēr tas neskar 2015. un 2016.gadā papildus nepieciešamās izmaksas transportlīdzekļu uzturēšanai. [↑](#footnote-ref-5)